b"\n_START_ARTICLE_\nLlei d'Educaci\xc3\xb3 de Catalunya\n_START_SECTION_\nModernitzaci\xc3\xb3 dels centres p\xc3\xbablics\n_START_PARAGRAPH_\nLa LEC fa una aposta decidida per la modernitzaci\xc3\xb3 de la gesti\xc3\xb3 dels centres p\xc3\xbablics. Per donar satisfacci\xc3\xb3 a aquest objectiu, el text dota d'autonomia als centres per poder tirar endavant el seu projecte educatiu propi adaptat al seu entorn. Els centres educatius hauran de tenir un Projecte Educatiu de Centre (PEC) que contemplaran indicadors de progr\xc3\xa9s._NEWLINE_L'autonomia permetr\xc3\xa0 al centre tenir marge de gesti\xc3\xb3 del curr\xc3\xadculum (amb l'objectiu d'amotllar-lo al m\xc3\xa0xim a les necessitats dels alumnes), autonomia d'organitzaci\xc3\xb3 pedag\xc3\xb2gica (per millorar la capacitat de gesti\xc3\xb3 de les aules i dels m\xc3\xa8todes innovadors), aix\xc3\xad com de gesti\xc3\xb3 de recursos humans (els llocs de treball docents es podran proveir a trav\xc3\xa9s de concursos generals, espec\xc3\xadfics i sistemes de provisi\xc3\xb3 especial) i econ\xc3\xb2mics (per poder decidir les necessitats de material basant-se en les necessitats del projecte educatiu)._NEWLINE_Una altra de les apostes de la Llei se centra en la figura de la direcci\xc3\xb3. Aix\xc3\xad, els directors d'escoles i instituts tindran la categoria d'autoritat p\xc3\xbablica. Per ser nomenats, els directors hauran de presentar un projecte de direcci\xc3\xb3 en el qual s'haur\xc3\xa0 de detallar la gesti\xc3\xb3 del projecte educatiu de centre._NEWLINE_L'avaluaci\xc3\xb3 passa a ser un dels \xc3\xadtems clau de la Llei, en tant que es fa imprescindible per comprovar l'adequaci\xc3\xb3 dels resultats dels projectes educatius de centre als seus indicadors. La Llei crea l'Ag\xc3\xa8ncia d'Avaluaci\xc3\xb3 de l'Educaci\xc3\xb3, una entitat que esmer\xc3\xa7ar\xc3\xa0 els esfor\xc3\xa7os a avaluar els projectes educatius (entesa com a acompanyament) i tamb\xc3\xa9 podr\xc3\xa0 fer propostes a l'Administraci\xc3\xb3 competent per millorar els curr\xc3\xadculums generals.\n_START_SECTION_\nDocents\n_START_PARAGRAPH_\nLa figura de mestre i professor/a queda refor\xc3\xa7ada amb la possibilitat de creaci\xc3\xb3 de cossos docents de la Generalitat que regulen l'acc\xc3\xa9s per oposicions pr\xc3\xb2pies amb procediments espec\xc3\xadfics alhora que la Llei mant\xc3\xa9 els drets del funcionariat docent actual._NEWLINE_Aix\xc3\xad, el personal docent tindr\xc3\xa0 la seva pr\xc3\xb2pia carrera professional, avaluada basant-se en l'exercici professional docent, la recerca educativa, l'aportaci\xc3\xb3 al sistema, la formaci\xc3\xb3 permanent, els resultats d'aquesta formaci\xc3\xb3 aplicats a l'aula, i tamb\xc3\xa9 l'antiguitat._NEWLINE_En l'escola concertada, la Llei estableix un termini de tres anys a partir de l'entrada en vigor per homologar el sou del personal docent amb el de l'escola p\xc3\xbablica.\n_START_SECTION_\nComunitat educativa\n_START_PARAGRAPH_\nAmb l'objectiu de potenciar la comunicaci\xc3\xb3 i el comprom\xc3\xads entre les fam\xc3\xadlies i els centres, cada centre haur\xc3\xa0 de formular una carta de comprom\xc3\xads educatiu en la qual s'expressin els objectius necessaris per assolir un entorn de conviv\xc3\xa8ncia i respecte pel desenvolupament de les activitats educatives._NEWLINE_A trav\xc3\xa9s d'aquesta carta es potencia la participaci\xc3\xb3 de les fam\xc3\xadlies en la vida del centre. Les fam\xc3\xadlies hauran de con\xc3\xa8ixer la carta i hauran d'avenir-se a compartir els principis que la inspiren ?que respecten els drets i les llibertats de les fam\xc3\xadlies recollits en les lleis? i a donar-hi compliment. El Departament haur\xc3\xa0 d'impulsar les orientacions que determinin els continguts per a l'elaboraci\xc3\xb3 d'aquesta carta.\n_START_SECTION_\nProximitat\n_START_PARAGRAPH_\nUn dels eixos principals de la Llei \xc3\xa9s el de la proximitat, en tant que confereix a les administracions locals la categoria d'Administraci\xc3\xb3 educativa en l'exercici de les compet\xc3\xa8ncies en educaci\xc3\xb3, de manera corresponsable amb el Govern de la Generalitat. Les administracions locals podran participar en la presa de decisions a prop\xc3\xb2sit de l'educaci\xc3\xb3 en el seu \xc3\xa0mbit territorial._NEWLINE_Tamb\xc3\xa9 es creen unitats de planificaci\xc3\xb3, les zones educatives, en les quals es podr\xc3\xa0 fer planificaci\xc3\xb3 de processos d'escolaritzaci\xc3\xb3 o de recursos humans, tenint en compte tots els recursos dels quals disposa el servei d'educaci\xc3\xb3 de Catalunya en aquella zona concreta, que pr\xc3\xa8viament haur\xc3\xa0 de ser definida._NEWLINE_En aquest aspecte, la Llei fa tamb\xc3\xa9 refer\xc3\xa8ncia expl\xc3\xadcita a la participaci\xc3\xb3 dels ajuntaments i les entitats c\xc3\xadviques dels municipis per a l'organitzaci\xc3\xb3 d'activitats extraescolars que afavoreixin la integraci\xc3\xb3 dels alumnes dels diferents centres educatius.\n_START_SECTION_\nConsolidaci\xc3\xb3 del model ling\xc3\xbc\xc3\xadstic catal\xc3\xa0\n_START_PARAGRAPH_\nUn dels t\xc3\xadtols de la Llei fa refer\xc3\xa8ncia a la llengua i a la seva utilitzaci\xc3\xb3 al sistema educatiu de Catalunya. El text consagra el model ling\xc3\xbc\xc3\xadstic definit a la Llei de pol\xc3\xadtica ling\xc3\xbc\xc3\xadstica, que fa del catal\xc3\xa0 la llengua vehicular de l'ensenyament a Catalunya i d\xc3\xb3na la possibilitat al Govern de la Generalitat de fixar el curr\xc3\xadculum de les hores ling\xc3\xbc\xc3\xadstiques._NEWLINE_Aix\xc3\xad mateix, la Llei certifica l'objectiu del triling\xc3\xbcisme, amb el domini del catal\xc3\xa0, el castell\xc3\xa0 i una tercera llengua de la qual l'alumnat haur\xc3\xa0 de tenir un coneixement suficient al final de l'educaci\xc3\xb3 secund\xc3\xa0ria obligat\xc3\xb2ria.\n_START_SECTION_\nPressupostos\n_START_PARAGRAPH_\nLa disposici\xc3\xb3 final tercera de la LEC recull el comprom\xc3\xads que el Govern incrementar\xc3\xa0 progressivament els recursos econ\xc3\xb2mics destinats al sistema educatiu per tal d'assolir els objectius que marca i situar\xc3\xa0 progressivament durant els propers vuit anys la despesa educativa, com a m\xc3\xadnim, en la mitjana dels pa\xc3\xafsos de la Uni\xc3\xb3 Europea, que se situa al voltant del 6% del PIB._NEWLINE_La Llei d'educaci\xc3\xb3 de Catalunya va acompanyada d'una mem\xc3\xb2ria econ\xc3\xb2mica que recull una projecci\xc3\xb3 de la inversi\xc3\xb3 derivada del desplegament de la normativa. En 4 anys, els pressupostos educatius s'incrementaran en 1.000 milions d'euros, i en vuit anys els pressupostos seran de 1.500 milions d'euros."